Fir-Renju Unit, qabżu l-2,900 l-mejta, hekk kif fl-aħħar 24 siegħa mietu 569. L-uffiċjali tas-saħħa qalu li huma frustrati bis-sitwazzjoni prekarja. Aktar minn nofs l-Ingliżi jemmnu li l-gvern tal-Prim Ministru Boris Johnson missu sejjaħ lockdown ferm qabel. F’konferenza llejla, is-Segretarju għas-Saħħa, Matt Hancock, qal li l-Gvern kien mexa fuq il-pariri xjentifiċi, u ħa l-passi skont il-bżonn biex jevita li ammonti kbar ta’ nies ikollhom bżonn is-servizzi tas-saħħa f’daqqa. Qal li d-dejn ta’ £13.4 biljun tal-NHS se jinħafer, biex is-servizz ikun f’pożizzjoni iktar b’saħħitha biex jiġġieled il-Covid-19. Fl-isfond ta’ din il-pandemija, il-British Airways mistennija tissospendi b’mod temporanju mas-36,000 ħaddiem. Hu rrappurtat li wħud minnhom ilmentaw li semgħu għall-ewwel darba b’dan il-pjan fuq it-televiżjoni. Il-kumpanija ilha aktar minn ġimgħa tiddiskuti mal-union – biż-żewġ naħat għad iridu jilħqu qbil dwar uħud mid-dettalji.